Kyakasatu, Maaci 20
Otabihirwabihirwa; tikurukugasa, rundi nukuleta obubi.—Zab. 37:8.
Abantu abakwatwa bwangu ekiniga bakira kukozesa ebigambo by’okujuma. Amananu gali ngu engeso enu ey’omuntu owaira tesobora kuletera amaka kubamu okusemererwa. (Bef. 4:31) Ebintu binu haroho obu birugamu okurwana. Biro binu abantu baingi batekereza ngu ekiniga n’okurwana bintu bya buli kiro. Baitu amananu gali ngu, ebikorwa binu bijumisa Omuhangi waitu. Haroho ab’oruganda baingi abakozere empinduka z’amaani bajwara omuntu omuhyaka. (Bak. 3:8-10) Kubiiha ebisuba kiri kintu kindi ekirukwoleka omuntu owaira. Ekyokurorraho, abantu baingi babaza ebisuba nukwo betantale kusasura omusoro rundi batarukugonza kwikiriza ensobi zabo. Baitu Yahwe ali “Ruhanga owamananu.” (Zab. 31:5) Nahabweki nagonza abaheereza be boona ‘kugambaga amazima’ kandi ‘kutabihangana.’ (Bef. 4:25; Bak. 3:9) Kinu nikyoleka ngu twine kubaza amananu n’obu gakuba nigatuswaza rundi kitanguhire.—Nfu. 6:16-19. w17.08 16 ¶3, 5; 18-19 ¶12-13; 20 ¶15
Kyakana, Maaci 21
Ekigambokye nikiiruka bwango.—Zab. 147:15.
Biro binu Yahwe akozesa Ekigambokye, Baibuli kutuha oburagirizi. Omuhandiiki wa Zabuli akagamba ngu “ekigambokye [kya Ruhanga] nikiiruka bwango” kwija kutukonyera. Yahwe atuha oburagirizi obuhikire kandi ha kaire konyini. Banza otekereze omulingo ogasiirwe kuruga omu bintu nka Baibuli, ebitabu by’omwiru omwesigwa kandi ow’amagezi, puroguramu y’okwezi eya ha tivi yaitu eya JW Broadcasting, omukura gwaitu ogwa jw.org, abagurusi, hamu n’ab’oruganda n’abanayaanya itwe. (Mat. 24:45) Naiwe okyeroliire wenka ngu Yahwe narahuka kuha oburagirizi? Omuhandiiki wa Zabuli akaba akimanyire ngu Yahwe akaba akomeremu ihanga lya Isareri okuba bantu be omu nsi yoona. Busaho ihanga lindi lyona erikaba limanyire “ekigambo” kye hamu “nebyobulyobye,” oihireho Isareri yonka. (Zab. 147:19, 20) Biro binu twine omugisa gw’amaani ogw’okwetwa ibara lya Ruhanga. Nikitusemeza muno kurora ngu tumumanyire, atuhaire Ekigambo kye kutwebembera, n’okumanya ngu nikisoboka kuba n’enkoragana egumire hamu na Yahwe. Nk’omuhandiiki wa Zabuli 147, naiwe oine ebintu bingi ebirukusobora kukuletera ‘kukugiza Mukama’ n’okutererra abandi kumukugiza. w17.07 20 ¶15-16, 18
Kyakatano, Maaci 22
Busaho murwani obwaramaga ayetaba [omu by’obusubuzi] byobwomezi bunu; nukwo asimwe ogu ayamuhandikire okuba omurwani.—2 Tim. 2:4.
Abahondezi ba Yesu otwaliremu n’abaheereza b’akasumi koona abarukuhingura omu kakaikuru kamu bakora kyona ekirukusoboka kuta omu nkora obuhabuzi bwa Paulo obugambirweho haiguru. Banga kusikirizibwa ebirango by’ensi enu ey’omururu ebirukusisana nk’ebirukusikiriza. Baikara bamanyire ngu: “Omwohoza nuwe muiru wogu ayohora.” (Nfu. 22:7) Setani n’agonza obwire n’amaani gaitu goona tugamarre omu kukora emirimo y’ensi enu. Abamu behoza sente nyingi muno nukwo bagule enju, motoka, bamalirre emisomo, rundi bazikozese omu bugenyi bw’okugaitwa. Kakuba tuterinda, nitusobora kumara emyaka nyingi nitusasura amabanja. Twoleka ngu tuli bantu b’amagezi obu tworobyamu obwomeezi bwaitu, tuketantara amabanja, kandi tukerinda kuturukya muno sente. Kukora tuti nikiija kutwanguhira kuheereza Ruhanga omu kiikaro ky’okufooka bairu b’ensi enu.—1 Tim. 6:10. w17.07 6 ¶13
kbp_Latn run_Latn lug_Latn kon_Latn lug_Latn lug_Latn lin_Latn lug_Latn lug_Latn